Jdt.7.10 Et placuerunt verba eorum coram Oloferne, et coram omnibus famulis eius, et constituit facere secundum quae locuti sunt. Et promoverunt castra filiorum Moab, et cum illis ex Assyriis quinque millia peditum, et castra constituerunt in aulon, et praeoccupaverunt fontes aquarum filiorum Israel. Et ascenderunt filii Ammon, filii Esau, et cum eis plebis Assyriorum duodecim millia, et castra constituerunt in montana contra Dothaim, et miserunt ex eis ad austrum et ad aquilonem contra Etrebel, quae est iuxta Chus, ad rivum Machur. Et reliqui milites Assyriorum et castra constituerunt in campo, et operuerunt omnem faciem terrae. Et tabernacula, et rapinae constitutae sunt in medio eorum, et apparatus eorum erant copiosi valde. Filii autem Israel clamaverunt ad Dominum Deum suum, quoniam minorabatur spiritus eorum, circumdederant enim illos omnes inimici eorum, et non poterant effugere de medio illorum.